প্রদর্শনীর শিরোনামটিই বুঝিয়ে দেয়, রোকেয়ার চিত্রকর্মগুলোর মধ্যে অদৃশ্যতার একটি মেটাফোরিক ছোঁয়া রয়েছে। তাঁর চিত্রকর্মগুলোর বুনন এমন যে, তা কাঠামোগুলোর আত্মযোগাযোগ ও বর্ণচ্ছটার আরেক জগতে আমাদের আরো অন্য কিছু খুঁজতে বাধ্য করে। এ-জগৎ মানুষের বসতির ঘনিষ্ঠ সাদৃশ্যযুক্ত। চিত্রগুলো যেন আমাদের প্রকৃতির উপাদান – মাটি, পানি, আকাশ, অগ্নি এবং শব্দের অভিজ্ঞতাকে ধারণ করে উদ্ভাসিত হয়ে উঠেছে। শিল্পী নিজের সৌন্দর্যতাত্ত্বিক অভিজ্ঞতা এবং জীবনের সব নিগূঢ়তার পূর্ণ উপলব্ধি থেকেই তাঁর শিল্প সৃষ্টি করেছেন। নিজের জীবনের বাস্তব অভিজ্ঞতাই তাঁর সব কাজের পেছনে অনুপ্রেরণা জুগিয়েছে। অভিজ্ঞতার ঘনিষ্ঠ সান্নিধ্যই তাঁর চিত্রকর্মকে পরিবর্তনশীল প্রকৃতিগতভাবে করে তুলেছে। প্রতিটি চিত্রকর্মই তাই দর্শকের জন্য আবেগী প্রতিক্রিয়ায় তাড়িত হওয়ার অনেকখানি ক্ষেত্র তৈরি করে দেয়।